舟次新林先寄府尹安中尚書用李白寄楊江寧韻二首  其一
作者：郭祥正
朝代：宋

paragraphs: 金陵龍虎國，况與王謝期。
掛帆須一往，願借天風吹。
昔解徐孺榻，别来勞夢思。
鐘峰當北戶，浮玉出東池。
柳青白下門，鷺棲瓊樹枝。
但對樽中物，何嗟鏡裏絲。
如聞紫泥詔，起公翊明時。
霈爲天下霖，一洗旱暵悲。
請歌甘棠歌，翻作新林詩。